<classify> TAASISI ya Utafiti wa Kilimo Tanzania TARI, imechavusha mikungu 1290 ya michikichi ambayo inatarajiwa kutoa mbegu takribani milioni mbili lengo likiwa ni kupunguza uagizaji wa mafuta nje ya nchi na hatimaye kuisha kabisa.Kaimu Mkurugenzi wa Kituo cha Utafiti wa Michikichi Kihinga TARI Kihinga, kilichopo mkoani Kigoma, Dk Filson Kagimbo alisema hayo alipokuwa akizungumza na Habari Leo katika maadhimisho ya sikukuu ya wakulima nane nane yanayofanyika mkoani Simiyu.Dk. Kagimbo alisema mbegu hiyo iliyochavushwa itatosha kupanda eneo la eka 38,000 ambapo kwa sasa mbegu 63,000 zimeshavunwa zenye uwezo wa kupanda eka 1260.Alisema zao hilo la michikichi ambalo ni maarufu kwa mafuta ya kula nay ale yanayotumika viwandani, ndio zao pekee linalotoa mafuta mengi kwa eneo la ardhi ambalo limelimwa.Mfano ukiwa na mazao yote yanayotoa mafuta kila zao likawekwa kwenye eneo la eka moja, ni zao la mchikichi litatoa mafuta mengi kuliko mazao yote, alisema.Alisema nchini Tanzania mafuta yanayotumika ya kula asilimia 60 hadi 64 ni ya mawese na katika hayo mafuta ya mchikichi yanayoliwa asilimia 99.3 yote yanaagizwa kutoka nchi za nje.Maana yake ni kwamba mafuta ya mawese yanayozalishwa na kuliwa nchini ni asilimia 0.7, alisema.Alisema nchini Tanzania uzalishaji wa zao la mchikichi upo chini ambao ni wastani wa tani 1.6 kwa hekta wakati nchi kama Malasia wanapata tani nane kwa hekta.Alitaja sababu kubwa ya uzalishaji mdogo kuwa ulimaji wa mbegu za kienyeji ambazo zinatoa mafuta kidogo kwani asilimia 90 ya michikichi yote inayolimwa nchini ni ya kienyeji, asilimia 10 ni ya kisasa aina ya Tenera.  <topic>: kitaifa 